Адыгэ интерфиксацием анахьыбэу Iоф дэзышIагъэр Урыс Хьатали ары. Ащ итхылъэу «Морфемика адыгских языков» зыфиIорэм интерфиксым чIыпIэ шIукIае щырегъэубыты, ау ар морфемэ шъхьафэу къыхигъэщрэп, вариантхэм ахелъытэ нахь. ШIэныгъэлэжьым мары ытхырэр: «Интерфиксациер – ар морфонологие амалэу морфхэр гущыIэм щызэпхыгъэнхэм пае агъэфедэрэр ары» [Урусов, 1980: 298]. ЕтIани къыпедзэжьы: «ГущыIакIэхэр гъэпсыгъэнхэм пае, гущыIэзэхъокIыным, джащ фэдэу къэзгъэнэфэ комплексым щызэпхыгъэ морфхэм (гущыIэ шъуашэхэми) азфагу мэхьанэ гори зимыIэ макъэр е мэкъэ зэгъусэхэр – интерфиксыр дэуцон ылъэкIыщт, ар ыпшъэрэ морфым икIэух къыкIэлъыкIорэ морфемэм икъежьапIэ зыдыригъэштэным пае зэхъокIы (нэмыкIэу къэпIон хъумэ, фонемэхэр зэблэхъугъэ мэхъух)» [Урусов, 1980: 370-371]. ЗэрэхъурэмкIэ, Урыс Хьатали интерфиксыкIэ заджэрэр зэхъокIырэ макъэхэу е мэкъэ зэгъусэхэу морфемэхэр зэпхыгъэнхэм пае агъэфедэхэрэр ары. Ащ фэдэ элементхэм, авторым ишIошIыкIэ, мэхьанэ яIэп, ащ фэшI ахэр аффиксхэуи щытхэп.